แนะผู้เกษียณอายุราชการปรับตัวตามวิถีชีวิตใหม่ ใช้หลักปฏิบัติ 10 ข้อ ดูแลสุขภาพ
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ในช่วงสถานการณ์การแพร่ระบาดโรคโควิด-19 ประชาชนยังคงต้องปฏิบัติตามคำแนะนำของกระทรวงสาธารณสุขอย่างเคร่งครัด โดยเฉพาะผู้เกษียณอายุที่ก้าวสู่วัยผู้สูงอายุ ควรมีการปรับตัวตามแนวทางวิถีชีวิตใหม่ (New Normal) ภายใต้การป้องกันตนเองขั้นสูงสุดแบบครอบจักรวาล (Universal Prevention) ป้องกันโควิด-19 ตามหลัก 10 ข้อปฏิบัติได้แก่ 1.ออกจากบ้านเมื่อจำเป็นเท่านั้น 2.เว้นระยะห่างจากคนอื่นอย่างน้อย 1-2 เมตร ในทุกสถานที่ 3.สวมหน้ากากอนามัยและทับด้วยหน้ากากผ้าตลอดเวลา เมื่ออยู่ร่วมกับผู้อื่นทั้งนอกบ้านและในบ้าน 4.ล้างมือบ่อยๆ ด้วยสบู่หรือเจลแอลกอฮอล์ 5.หลีกเลี่ยงการใช้มือสัมผัสหน้ากาก ใบหน้า ตา ปาก จมูก 6.ผู้ที่เป็นกลุ่มเสี่ยง ผู้สูงอายุและผู้ที่เป็นโรคเรื้อรังให้เลี่ยงออกนอกบ้าน 7.ทำความสะอาดและฆ่าเชื้อโรคบนพื้นผิวที่สัมผัสบ่อยๆ 8.แยกของใช้ส่วนตัวทุกชนิด ไม่ควรใช้ของร่วมกับผู้อื่น 9.งดกินข้าวร่วมกันและเลือกกินอาหารที่ร้อน ปรุงสุกใหม่ และ 10.หากสงสัยว่าตนเองมีความเสี่ยง ควรตรวจด้วย ATK หรือไปรับการตรวจรักษาที่สถานพยาบาลใกล้บ้านด้านการดูแลสุขภาพผู้เกษียณควรมีการเตรียมตัวหรือการวางแผน เพื่อเป็นผู้สูงอายุที่มีคุณภาพ ด้วยการกินอาหารที่มีประโยชน์ครบทั้ง 5 หมู่ที่หลากหลายไม่จำเจ ควรมีกิจกรรมทางกายอย่างน้อยวันละ 30 นาที มากกว่า 5 วันต่อสัปดาห์ ไม่ควรออกกำลังกาย ที่ใช้แรงกระแทก นอกจากนี้ ต้องให้ความสำคัญกับด้านจิตใจและสังคม เพราะทุกอย่างล้วนเป็นปัจจัยที่เกื้อกูล ส่งผลให้ใช้ชีวิตได้อย่างมีความสุขและมองเห็นคุณค่าของตนเองอย่างภาคภูมิใจ